Ylöjärvellä lautakunnista somekirjoittelun takia erotettu Matti Ylitalo myy koko omaisuutensa netissä. Hän on jo asettunut perheineen Espanjaan.

Matti Ylitalo erotettiin viime keväänä Ylöjärvellä lautakunnista somekirjoittelun takia.

Ylitalo päätti protestina Suomen maahanmuuttopolitiikkaa vastaan muuttaa perheineen Espanjan rannikolle.

Hän myy koko omaisuutensa Huuto.fi:ssä.

Matti Ylitalo nauttii nyt elämästään Espanjan Costa Blancassa. MATTI YLITALON ALBUMI

- Tämä ei ole vitsi. Myyn siis koko elämäni kylmässä Suomessa. Tähän kauppaan ei kuulu mitään särkyneitä unelmia. Mukaani otan vain sukellusvarusteeni, passini, ja pari autoani pistän sukulaisten talliin.

Näin alkaa ylöjärveläisen valtuutetun Matti Ylitalon ilmoitus Huuto.netissä. Ylitalon koko elämä sisältää ilmoituksen mukaan hirsitalon 5 500 metrin tontilla, kaksi autotallia, loma-asunnon Ikaalisten kylpylässä, avo-auton, matkailuauton, keräilyauton, mönkijän ja 12 vuotta vanhan yrityksen. " Koko elämän " lähtöhinta on 230 000 euroa.

Asiasta kertoi ensimmäisenä Aamulehti.

Ylitalo erotettiin viime keväänä Ylöjärvellä lautakunnista somekirjoittelun takia. Hänen epäiltiin syyllistyneen rasistiseen vihapuheeseen Facebookissa. Poliisin mukaan Ylitalon kirjoituksen sanamuoto ei kuitenkaan täyttänyt rikoksen tunnusmerkistöä kansanryhmää vastaan kiihottamisesta. Asia on edelleen hallinto-oikeudessa.

Ylitalo valittiin valtuuston perussuomalaisena, mutta hän perusti myöhemmin oman valtuustoryhmän.

Matti Ylitalo pohtii, että olisi mahdollisesti saanut paremmat rahat myymällä omaisuutensa pikkuhiljaa osissa pois. Siinä voi kuitenkin mennä liikaa aikaa. Ei sillä ole suurempaa merkitystä, saako 5 000 euroa vähemmän, Ylitalo sanoo. KUVAKAAPPAUS

Helppo päätös

- Mulle riitti, kiitti Sipilä ja kumppanit. On muuten kylmä ja luntakin pirusti, kuuluvat Ylitalon terveiset ilmoituksessa.

Ylitalo on nyt ollut Espanjan Alicanten maakunnassa sijaitsevassa Costa Blancassa viimeiset kaksi kuukautta. Tyttöystävä oli riemuissaan muutosta, ja perheen 8- sekä 9-vuotiaat lapset käyvät suomenkielistä koulua.

Tällä hetkellä perhe asuu vuokra-asunnossa, mutta tarjouksia omasta talosta on jo tehty. Perheenisän mukaan päätös jättää Suomi ja koko entinen elämä taakse oli yllättävänkin helppo.

- Suomi on mennyt alamäkeä jo viimeiset 20 vuotta, mutta niistä viimeiset kaksi vuotta ovat olleet aivan kamalia.

Protesti

Muutto ulkomaille on Ylitalon mukaan protesti Suomen maahanmuuttopolitiikkaa vastaan. Hänen mielestään Suomessa ei epäonnistuneen maahanmuuttopolitiikan vuoksi ole enää juurikaan hyviä uutisia.

- Espanjassakin on enemmän suomalaisia kuin Itäkeskuksessa, ylöjärveläismies sanoo.

Ylitalon mukaan Costa Blancassa pärjää mainiosti suomen kielellä, sillä jopa apteekeissa ja lakitoimistossa saa suomenkielistä palvelua.

Maahanmuuttovastainen Ylitalo ei näe itseään taakkana Espanjalle.

- Tämä on aivan eri tilanne. Minusta on tuskin Espanjalle mitään haittaa, päinvastoin. En tule tänne elämään heidän rahoillaan.

Ei enää suorittamista

Ylitalo tai hänen tyttöystävänsä eivät tällä hetkellä ole töissä Espanjassa, vaan haluavat katsoa rauhassa tilannetta.

- Ei kai tässä mitään erikoisempaa tarvitse tehdä. Minulle on kyllä jo tarjottukin töitä kiinteistöalalta.

Kyselyjä myynti-ilmoituksesta on tullut jo useita. Ylitalo hämmästelee itsekin ilmoituksen saamaa julkisuutta. Lauantaina verkkoon laitettua ilmoitusta on käyty sunnuntaina alkuillasta katsomassa yli 100 000 kertaa. Osa on kysynyt, voiko ostaa esimerkiksi pelkästään auton.

- Jos joku rahamies ostaisi kaiken pois, niin mielelläni myisin " koko elämäni " yhdessä, Ylitalo sanoo.

Mitään paineita hän ei kuitenkaan kaupoista ota. Suomessa oli tullut miehen mukaan suoritettua jo ihan tarpeeksi.

Asiasta kertoi ensimmäisenä Metropoli.net.